
ΔΕΛΤΙΟ ΤΥΠΟΥ
ΘΕΜΑ: «Μόνιμοι "όμηροι" της Κρατικής Αρωγής οι Γεωτεχνικοί των Περιφερειών – Τέρμα στην αυθαιρεσία των αόριστων παράλληλων καθηκόντων και των γραφειοκρατικών "καταστάσεων"»
Η Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΓΕΔΥ) καταγγέλλει με τον πλέον κατηγορηματικό τρόπο την απαράδεκτη, παράνομη και καταχρηστική πρακτική που εφαρμόζουν Διοικήσεις Περιφερειών, μετατρέποντας τους Γεωτεχνικούς των ΔΑΟΚ σε μόνιμο προσωπικό διεκπεραίωσης των Επιτροπών Κρατικής Αρωγής, στερώντας τους από το κύριο και κρίσιμο επιστημονικό τους έργο.
Το τελευταίο διάστημα παρατηρείται μια διαρκώς εντεινόμενη αυθαιρεσία. Συνάδελφοι, κυρίως από τα Τμήματα Ποιοτικού και Φυτοϋγειονομικού Ελέγχου και Φυτοπροστασίας, λαμβάνουν εντολές για τη στελέχωση των Επιτροπών Κρατικής Αρωγής, χωρίς οι σχετικές αποφάσεις να προβλέπουν οποιοδήποτε συγκεκριμένο χρονικό όριο απασχόλησης. Έτσι, αντί να καλύπτουν έκτακτες και προσωρινές ανάγκες, υποχρεώνονται επί μήνες –και σε πολλές περιπτώσεις καθ' όλη τη διάρκεια του έτους– να ασχολούνται σχεδόν αποκλειστικά με τη σύνταξη, τον έλεγχο και τη διεκπεραίωση διοικητικών καταστάσεων.
Η πρακτική αυτή παραβιάζει ευθέως:
1. Το άρθρο 30 του Υπαλληλικού Κώδικα (Ν. 3528/2007), το οποίο προβλέπει ότι η ανάθεση παράλληλων καθηκόντων επιτρέπεται μόνο για την αντιμετώπιση κατεπειγουσών ή εποχικών υπηρεσιακών αναγκών και για χρονικό διάστημα που δεν μπορεί να υπερβαίνει συνολικά τους δύο (2) μήνες ανά έτος, εκτός αν τηρηθεί η προβλεπόμενη από τον νόμο διαδικασία.
1. Τη λειτουργία των γεωτεχνικών υπηρεσιών και την προστασία της αγροτικής παραγωγής και της δημόσιας υγείας, καθώς τα Τμήματα Φυτοϋγειονομικού Ελέγχου απογυμνώνονται από επιστημονικό προσωπικό. Ως αποτέλεσμα, υποβαθμίζονται κρίσιμες αρμοδιότητες, όπως οι ποιοτικοί και φυτοϋγειονομικοί έλεγχοι εισαγόμενων και εξαγόμενων φυτικών προϊόντων, η έκδοση φυτοϋγειονομικών διαβατηρίων και η παρακολούθηση επιβλαβών οργανισμών και ασθενειών των καλλιεργειών.
Αντί η Πολιτεία να αντιμετωπίσει τις σοβαρές ελλείψεις προσωπικού με μόνιμες προσλήψεις γεωτεχνικών, επιλέγει να καλύπτει τις ανάγκες της Κρατικής Αρωγής με την αποδυνάμωση των ΔΑΟΚ, χρησιμοποιώντας το εξειδικευμένο επιστημονικό προσωπικό ως προσωπικό γενικών καθηκόντων. Η πρακτική αυτή απαξιώνει το γεωτεχνικό έργο, οδηγεί σε επαγγελματική εξουθένωση τους εργαζομένους και υποβαθμίζει τις παρεχόμενες υπηρεσίες προς τον αγροτικό κόσμο.
Η ΠΟΓΕΔΥ δηλώνει ξεκάθαρα ότι δεν πρόκειται να ανεχθεί τη συνέχιση αυτής της αυθαίρετης πρακτικής.
Απαιτούμε άμεσα:
1. Την ανάκληση όλων των αποφάσεων ανάθεσης καθηκόντων Κρατικής Αρωγής που δεν προβλέπουν συγκεκριμένο χρονικό όριο, σύμφωνα με τις διατάξεις του νόμου.
1. Την πλήρη εφαρμογή του Υπαλληλικού Κώδικα και την τήρηση της προβλεπόμενης διαδικασίας μέσω των αρμόδιων Υπηρεσιακών Συμβουλίων για κάθε περίπτωση παράτασης της ανάθεσης.
1. Την άμεση καταβολή των δεδουλευμένων αποζημιώσεων σε όλους τους συναδέλφους που απασχολούνται στα κλιμάκια Κρατικής Αρωγής πέραν του κανονικού ωραρίου εργασίας τους.
1. Την προκήρυξη και κάλυψη μόνιμων θέσεων προσωπικού στις υπηρεσίες Κρατικής Αρωγής, ώστε να σταματήσει η συστηματική αποδόμηση των ΔΑΟΚ και η αποψίλωση των γεωτεχνικών υπηρεσιών.
Καλούμε όλους τους πρωτοβάθμιους συλλόγους και τα μέλη μας να επαγρυπνούν και να καταγγέλλουν άμεσα στην Ομοσπονδία κάθε περιστατικό διοικητικής αυθαιρεσίας ή παράνομης ανάθεσης καθηκόντων.
Η ΠΟΓΕΔΥ είναι αποφασισμένη να αξιοποιήσει κάθε νόμιμο μέσο, συνδικαλιστικό και δικαστικό, προκειμένου να διασφαλίσει τα δικαιώματα των γεωτεχνικών δημοσίων υπαλλήλων, να προστατεύσει το επιστημονικό τους έργο και να υπερασπιστεί την εύρυθμη λειτουργία των γεωτεχνικών υπηρεσιών προς όφελος της αγροτικής παραγωγής και του δημόσιου συμφέροντος.

